Alates 1. jaanuarist saavad meeskondi vahetanud ratturid näidata end uue tiimi vormis. Valitseva Itaalia meistri, Astana klubist UAE Team Emiratesi siirdunud Fabio Aru uus ihukate tõi fännide seast esile kerge nurina. Nimelt on sotsiaalmeedias esitletud Aru särgil Itaalia lipuvärve näha väga vähesel määral. Jäi mulje, nagu ei väärtustaks UAE Team Emirates piisavalt saapamaa meistritiitlit.
Aru rahustas aga pöidlahoidjaid. "See on kõigest esialgne versioon, õiget särki esitletakse ametlikul üritusel. Tegemist saab olema elegantse ja ilusa särgiga. Garanteerin seda," lubas Aru.
UAE Team Emiratesi mänedžer Giuseppe Saronni, kes krooniti 1980. aastal Itaalia meistriks, kinnitas, et särgi kujundamisel järgitakse muude regulatsioonide kõrval ka Itaalia alaliidu soovitusi. "Mõistan fänne, kuid särkide disainimisel tuleb paljude asjaoludega arvestada," lisas Saronni.
Aru alustab hooaega veebruari lõpus Abu Dhabi velotuuril ja tema esimeseks suuremaks eesmärgiks on Giro d'Italia.